Document ID: 32015R0002

KOMISSION DELEGOITU ASETUS (EU) 2015/2,
annettu 30 päivänä syyskuuta 2014,
Euroopan parlamentin ja neuvoston asetuksen (EY) N:o 1060/2009 täydentämisestä luottoluokituslaitosten Euroopan arvopaperimarkkinaviranomaiselle toimittamien tietojen esitystapaa koskevilla teknisillä sääntelystandardeilla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 21 artiklan 4 kohdan kolmannen alakohdan ja 4 a kohdan kolmannen alakohdan,
sekä katsoo seuraavaa:
(1)
Asetuksen (EY) N:o 1060/2009 11 a artiklan 1 kohdassa edellytetään, että rekisteröidyn tai sertifioidun luottoluokituslaitoksen on luottoluokitusta tai luokitusnäkymää antaessaan toimitettava luokitustiedot Euroopan arvopaperimarkkinaviranomaiselle, jäljempänä ’EAMV’. Tätä vaatimusta ei sovelleta luokituksiin, jotka on annettu ja julkistettu yksinomaan sijoittajille maksua vastaan. EAMV:n on julkaistava luottoluokituslaitosten sille toimittamat luokitustiedot julkisella Euroopan luottoluokitusten tietofoorumi -verkkosivustolla. Sen vuoksi olisi vahvistettava säännöt, jotka koskevat luottoluokituslaitosten EAMV:lle Euroopan luottoluokitusten tietofoorumilla julkaisemista varten ilmoittamien tietojen sisältöä ja esitystapaa.
(2)
Asetuksen (EY) N:o 1060/2009 11 artiklan 2 kohdassa ja 21 artiklan 4 kohdan e alakohdassa edellytetään myös, että luottoluokituslaitokset toimittavat EAMV:lle aikaisempaa toimintaa koskevat tiedot jatkuvaa valvontaa varten. Kyseisten tietojen sisältöä ja esitystapaa koskevat säännökset annetaan komission delegoidussa asetuksessa (EU) N:o 448/2012 (2) ja komission delegoidussa asetuksessa (EU) N:o 446/2012 (3). EAMV:n tietojenkäsittelyn tehostamista ja rekisteröidyn tai sertifioidun luottoluokituslaitoksen raportointimenettelyjen yksinkertaistamista varten olisi vahvistettava yhdennetyt raportointivaatimukset, jotka koskevat kaikkia rekisteröidyn tai sertifioidun luottoluokituslaitoksen EAMV:lle ilmoittamia tietoja. Sen vuoksi tässä asetuksessa vahvistetaan säännöt, jotka koskevat Euroopan luottoluokitusten tietofoorumia varten ilmoitettavia tietoja, luottoluokituslaitosten antamia EAMV:n perustamassa keskustietokannassa julkaistavia aikaisempaa toimintaa koskevia tietoja ja luottoluokituslaitoksilta EAMV:n suorittamaa luottoluokituslaitosten jatkuvaa valvontaa varten edellytettyjä säännöllisesti ilmoitettavia tietoja. Näin ollen tämä asetus kumoaa delegoidun asetuksen (EU) N:o 448/2012 ja delegoidun asetuksen (EU) N:o 446/2012. EAMV:n olisi yhdistettävä kaikki luottoluokituslaitosten Euroopan luottoluokitusten tietofoorumia, keskustietokantaa ja luottoluokituslaitosten jatkuvaa valvontaa varten ilmoittamat tiedot yhteen EAMV:n tietokantaan.
(3)
Jotta voitaisiin varmistaa, että Euroopan luottoluokitusten tietofoorumi tarjoaa ajantasaisia tietoja luokitustoimista, joita ei ole julkistettu yksinomaan sijoittajille maksua vastaan, on tarpeen kuvata raportoitavat tiedot, kuten luokitellun rahoitusvälineen tai luottoluokitellun yhteisön luottoluokitus ja luokitusnäkymä, luokitustoimiin liittyvät lehdistötiedotteet, julkisyhteisöjä koskeviin luokitustoimiin liittyvät raportit sekä tiedot luokitusta koskevan toimen tyypistä ja julkistamispäivästä ja -ajankohdasta. Erityisesti lehdistötiedotteet sisältävät tietoja luokituspäätöksen perustana olevista tärkeimmistä tekijöistä. Euroopan luottoluokitusten tietofoorumi tarjoaa luokitustietojen käyttäjille kanavan ajantasaisiin luokitustietoihin ja pienentää tiedonkeruuseen liittyviä kustannuksia tarjoamalla kattavan katsauksen luottoluokitellun yhteisön tai luokitellun rahoitusvälineen eri luokituksista.
(4)
Jotta olisi mahdollista muodostaa kattava katsaus kaikista eri luottoluokituslaitosten samalle luottoluokitellulle yhteisölle tai luokitellulle rahoitusvälineelle antamista luokituksista, luottoluokituslaitosten olisi käytettävä yhteisiä tunnisteita luottoluokitellusta yhteisöstä tai luokitellusta rahoitusvälineestä ilmoittaessaan tietoja EAMV:lle. Sen vuoksi luottoluokiteltujen yhteisöjen, liikkeeseenlaskijoiden, alullepanijoiden ja luottoluokituslaitosten yksilöivänä tunnistamiskeinona olisi käytettävä yksinomaan maailmanlaajuisia oikeushenkilötunnuksia (LEI).
(5)
Jotta voitaisiin varmistaa, että Euroopan luottoluokitusten tietofoorumin tiedot ovat ajantasaiset, luokitustietoja olisi kerättävä ja julkaistava päivittäin, jolloin Euroopan luottoluokitusten tietofoorumi voitaisiin päivittää kerran vuorokaudessa Euroopan unionin virka-ajan ulkopuolella.
(6)
Jotta EAMV voisi viipymättä ryhtyä toimenpiteisiin asetuksen (EY) N:o 1060/2009 tosiasiallisen tai mahdollisen noudattamatta jättämisen johdosta, EAMV:n olisi rekisteröidyn tai sertifioidun luottoluokituslaitoksen ilmoittamien tietojen perusteella voitava valvoa tarkasti luottoluokituslaitosten toimintaa ja toimenpiteitä. Tämän vuoksi luokitustiedot pitäisi raportoida EAMV:lle kuukausittain. Oikeasuhteisuuden varmistamiseksi luottoluokituslaitosten, joilla on vähemmän kuin 50 työntekijää ja jotka eivät kuulu luottoluokituslaitosten ryhmään, olisi kuitenkin voitava toimittaa luokitustiedot kahden kuukauden välein. EAMV:llä olisi silti oltava mahdollisuus vaatia kyseisiä luottoluokituslaitoksia raportoimaan tietonsa kuukausittain niiden antamien luokitusten lukumäärän ja tyypin, luottoanalyysien monimutkaisuuden, luokiteltujen rahoitusvälineiden tai liikkeeseenlaskijoiden merkityksellisyyden johdosta sekä tapauksissa, joissa luokitustiedot soveltuvat valvontatarkoituksiin.
(7)
Tietojen päällekkäisen raportoinnin välttämiseksi EAMV:n olisi hyödynnettävä jatkuvassa valvonnassa tietoja, jotka on jo ilmoitettu Euroopan luottoluokitusten tietofoorumia varten. Luottoluokituslaitoksilta olisi vaadittava myös, että ne raportoivat jatkuvaa valvontaa varten tiedot sellaisista luottoluokituksista ja luokitusnäkymistä, joita ei ole ilmoitettu Euroopan luottoluokitusten tietofoorumia varten.
(8)
EAMV:n olisi hyödynnettävä Euroopan luottoluokitusten tietofoorumia ja jatkuvaa valvontaa varten ilmoitettuja tietoja kerätäkseen aikaisempaa toimintaa koskevat tiedot, jotka sen on annettava julkisesti saataville keskustietokannassa asetuksen (EY) N:o 1060/2009 11 artiklan 2 kohdan mukaisesti. Jotta tietoja olisi helpompaa vertailla ja jotta voitaisiin varmistaa niiden yhdenmukaisuus delegoidun asetuksen (EU) N:o 448/2012 mukaisesti ilmoitettujen tietojen kanssa, vasta sertifioiduilta luottoluokituslaitoksilta olisi vaadittava, että ne toimittavat tiedot vähintään kymmenen vuoden ajanjaksolta ennen niiden sertifiointia tai niiden toiminnan aloittamisesta lähtien. Sertifioiduilta luottoluokituslaitoksilta ei kuitenkaan saisi edellyttää näiden tietojen raportointia kokonaan tai osittain, jos ne voivat osoittaa, että kyseinen vaatimus ei ole oikeasuhteinen luottoluokituslaitoksen laajuus ja monimuotoisuus huomioon ottaen.
(9)
Luottoluokituslaitosten ryhmään kuuluvien luottoluokituslaitosten olisi voitava raportoida luokitustietonsa EAMV:lle joko itsenäisesti tai niiden olisi voitava valtuuttaa toinen samaan ryhmään kuuluva luottoluokituslaitos toimittamaan tiedot puolestaan. Koska luottoluokituslaitokset ovat yhdentyneet voimakkaasti unionin tasolla, tilastojen ymmärtämisen helpottamiseksi luottoluokituslaitoksia kannustetaan raportoimaan tiedot globaalisti koko ryhmän osalta.
(10)
EAMV:n suorittamaa jatkuvaa valvontaa varten ja luottoluokituslaitosten aikaisempaa toimintaa koskevien raporttien julkaisemiseksi luottoluokituslaitokset voivat lisäksi ilmoittaa vapaaehtoisesti EAMV:lle samaan luottoluokituslaitosten ryhmään kuuluvien kolmansien maiden luottoluokituslaitosten antamia luottoluokituksia, joita ei ole vahvistettu asetuksen (EY) N:o 1060/2009 4 artiklan 3 kohdan mukaisesti.
(11)
Luottoluokituslaitosten olisi jaoteltava raportoitavat luottoluokitukset ja luokitusnäkymät eri luokkiin luokitustyypin perusteella ja eri alaluokkiin sektorin, toimialan tai omaisuusluokan perusteella taikka liikkeeseenlaskijan ja liikkeeseenlaskun tyypin perusteella. Kyseinen luokittelu perustuu EAMV:n kokemuksiin luokitustietojen keräämisestä sekä luokitustietojen valvontaan liittyvistä tarpeista.
(12)
Jotta voitaisiin edellyttää luokitustietojen ilmoittamista myös uusista rahoitusvälineistä, jotka voivat syntyä rahoitusalan innovaatioiden seurauksena, raporttiin olisi lisättävä luokka ”muut rahoitusvälineet”. Lisäksi myös yritysluokituksiin ja strukturoitujen rahoitusvälineiden luokituksiin pitäisi lisätä luokka ”muut”, jotta kaikki uudet yrityssektorin liikkeeseenlaskut ja strukturoidut rahoitusvälineet, joita ei voida luokitella olemassa oleviin luokkiin, voitaisiin ottaa huomioon.
(13)
Jotta EAMV voisi perustaa Euroopan luottoluokitusten tietofoorumin ja jotta luottoluokituslaitoksilla olisi riittävästi aikaa mukauttaa sisäiset järjestelmänsä uusien raportointivaatimusten mukaisiksi, luottoluokituslaitosten olisi toimitettava ensimmäinen raportti viimeistään 1 päivänä tammikuuta 2016. Jotta voitaisiin varmistaa tämän asetuksen mukaisesti raportoitavien tietojen vertailtavuus ja jatkuvuus, ensimmäisessä raportissa olisi ilmoitettava tiedot kaikista luokituksista, jotka on annettu ja joita ei ole peruutettu viimeistään 21 päivänä kesäkuuta 2015. Ensimmäisessä raportissa olisi myös ilmoitettava tiedot luottoluokituslaitosten 21 päivän kesäkuuta 2015 ja 1 päivän tammikuuta 2016 välisenä aikana antamista luottoluokituksista ja luokitusnäkymistä. Ensimmäisessä raportissa olisi ilmoitettava vastaavat luokitustiedot kuin tiedot, jotka on toimitettava päivittäin kyseisen ajankohdan jälkeen.
(14)
Jotta EAMV voisi vastaanottaa ja käsitellä tiedot automaattisesti sisäisten järjestelmiensä avulla, tiedot olisi raportoitava vakiomuodossa. Teknologian kehittymisen vuoksi EAMV voi joutua päivittämään luottoluokituslaitosten ilmoittamien tietojen lähettämistä tai tiedostomuotoa koskevia teknisiä raportointiohjeitaan ja tiedottamaan tekemistään päivityksistä erillisten tiedotteiden tai ohjeiden välityksellä.
(15)
Tämä asetus perustuu teknisten sääntelystandardien luonnoksiin, jotka EAMV on toimittanut komissiolle Euroopan parlamentin ja neuvoston asetuksen (EU) N:o 1095/2010 (4) 10 artiklassa säädettyä menettelyä noudattaen.
(16)
EAMV on järjestänyt avoimen julkisen kuulemisen niistä teknisten sääntelystandardien luonnoksista, joihin tämä asetus perustuu, analysoinut asetukseen mahdollisesti liittyvät kustannukset ja hyödyt ja pyytänyt niistä lausunnon asetuksen (EU) N:o 1095/2010 37 artiklan mukaisesti perustetulta arvopaperimarkkina-alan osallisryhmältä.
(17)
Euroopan parlamentin ja neuvoston asetuksen (EU) N:o 462/2013 (5) 2 artiklan 3 kohdan noudattamiseksi tätä asetusta olisi sovellettava 21 päivästä kesäkuuta 2015,
ON HYVÄKSYNYT TÄMÄN ASETUKSEN:
1 artikla
Raportoitavat tiedot
1. Luottoluokituslaitosten on ilmoitettava tiedot kaikista antamistaan tai vahvistamistaan luottoluokituksista tai luokitusnäkymistä 8, 9 ja 11 artiklan mukaisesti. Luottoluokituslaitosten on raportoitava kaikki annetut luottoluokitukset ja luokitusnäkymät luottoluokiteltujen yhteisöjen tasolla sekä soveltuvin osin tiedot kaikista liikkeeseen lasketuista velkainstrumenteista.
2. Luottoluokituslaitosten on varmistettava EAMV:lle raportoitavien tietojen oikeellisuus, täydellisyys ja saatavuus sekä se, että raportit toimitetaan 8, 9 ja 11 artiklan mukaisesti EAMV:n teknisten ohjeiden pohjalta kehitettyjä asianmukaisia järjestelmiä käyttäen.
3. Luottoluokituslaitosten on välittömästi ilmoitettava EAMV:lle kaikista poikkeusolosuhteista, jotka saattavat tilapäisesti estää sitä raportoimasta tietoja tämän asetuksen mukaisesti tai viivästyttää tällaista raportointia.
4. Jos on kyse luottoluokituslaitosten ryhmästä, ryhmän jäsenet voivat valtuuttaa yhden jäsenistään toimittamaan tämän asetuksen mukaisesti raportoitavat tiedot ryhmän muiden jäsenten puolesta. Jokainen luottoluokituslaitos, jonka puolesta tiedot on raportoitu, on yksilöitävä EAMV:lle toimitetuissa tiedoissa.
5. Sovellettaessa asetuksen (EY) N:o 1060/2009 11 artiklan 2 kohtaa ja 21 artiklan 4 kohdan e alakohtaa ryhmän puolesta raportoiva luottoluokituslaitos voi ilmoittaa myös samaan luottoluokituslaitosten ryhmään kuuluvien kolmansien maiden luottoluokituslaitosten antamia luottoluokituksia ja luokitusnäkymiä, joita ei ole vahvistettu. Jos luottoluokituslaitos ei ilmoita tällaisia tietoja, sen on annettava asiasta perustelut laadullisen tiedon raportissa tämän asetuksen liitteessä I olevassa 1 osassa olevan taulukon 1 kentissä 9 ja 10.
6. Luottoluokituslaitosten on ilmoitettava kunkin luottoluokituksen tai luokitusnäkymän osalta, onko se annettu toimeksiannosta vai ilman toimeksiantoa ja onko kolmas osapuoli osallistunut ilman toimeksiantoa annetun luottoluokituksen tai luokitusnäkymän luokitusprosessiin asetuksen (EY) N:o 1060/2009 10 artiklan 5 kohdan nojalla.
2 artikla
Velvoitteiden laiminlyönnin ja peruutusten raportointi
1. Liitteessä I olevassa 2 osassa olevan taulukon 2 kenttiä 6 ja 13 varten luottoluokituslaitoksen on raportoitava luokituksen osalta velvoitteen laiminlyönti, jos on tapahtunut jokin seuraavista:
a)
luokitus osoittaa, että luottoluokituslaitoksen soveltaman, velvoitteiden laiminlyöntiä koskevan määritelmän perusteella on ilmennyt velvoitteen laiminlyönti;
b)
luokitus on peruutettu luokituksen kohteen maksukyvyttömyyden tai velkojen uudelleenjärjestelyn vuoksi;
c)
muu tilanne, jossa luottoluokituslaitos katsoo, että luokituksen kohteen tai luokitellun rahoitusvälineen osalta on tapahtunut velvoitteiden laiminlyönti, tai jossa se katsoo luokituksen kohteen tai luokitellun rahoitusvälineen olennaisesti arvoltaan alentuneeksi tai laadultaan vastaavanlaiseksi.
2. Jos raportoitu luokitus on peruutettu, sille on esitettävä syy liitteessä I olevassa 2 osassa olevan taulukon 2 kentässä 11.
3 artikla
Luokitustyypit
Luottoluokituslaitoksen on jaoteltava raportoitavat luottoluokitukset ja luokitusnäkymät seuraaviin luokitustyyppeihin:
a)
yritysten luokitukset;
b)
strukturoitujen rahoitusvälineiden luokitukset;
c)
valtioiden ja julkisyhteisöjen luokitukset;
d)
muut rahoitusvälineet.
4 artikla
Yritysten luokitukset
1. Luottoluokituslaitoksen on jaoteltava raportoitavat yritysten luokitukset seuraaviin toimialoihin:
a)
rahoituslaitokset, mukaan luettuina pankit, meklarit ja välittäjät;
b)
vakuutusyhtiöt;
c)
muut yritykset tai liikkeeseenlaskijat, jotka eivät kuulu a tai b alakohtaan.
2. Luottoluokituslaitoksen on jaoteltava yrityssektorin liikkeeseenlaskut seuraaviin tyyppeihin:
a)
joukkolainat;
b)
Euroopan parlamentin ja neuvoston direktiivin 2009/65/EY (6) 52 artiklan 4 kohdan mukaiset katetut joukkolainat, jotka täyttävät Euroopan parlamentin ja neuvoston asetuksen (EU) N:o 575/2013 (7) 129 artiklan 1-3, 6 ja 7 kohdan kelpoisuusvaatimukset;
c)
muun tyyppiset katetut joukkolainat, joiden osalta luottoluokituslaitos on käyttänyt joukkolainoja koskevia erityisiä menetelmiä, malleja tai keskeisiä luokitusoletuksia luottoluokituksen antamista varten ja jotka eivät kuulu b alakohtaan;
d)
muun tyyppiset yrityssektorin liikkeeseenlaskut, jotka eivät kuulu a, b tai c alakohtaan.
3. Luottoluokitellun yhteisön tai sen liikkeeseenlaskujen liitteessä I olevassa 2 osassa olevan taulukon 1 kentässä 10 ilmoitettava maatunnus on sen maan maatunnus, joka on kyseisen yhteisön kotipaikka.
5 artikla
Strukturoitujen rahoitusvälineiden luokitukset
1. Strukturoitujen rahoitusvälineiden luokitukset koskevat rahoitusvälineitä tai muita omaisuuseriä, jotka johtuvat asetuksen (EU) N:o 575/2013 4 artiklan 1 kohdan 61 alakohdassa tarkoitetusta arvopaperistamistransaktiosta tai -järjestelmästä.
2. Strukturoitujen rahoitusvälineiden luokituksia raportoidessaan luottoluokituslaitoksen on luokiteltava luottoluokitukset johonkin seuraavista omaisuusluokista:
a)
omaisuusvakuudelliset arvopaperit, mukaan luettuina auto-, vene- ja lentokonelainat, opintolainat, kulutuslainat, pienten ja keskisuurten yritysten lainat, terveydenhuoltolainat, siirrettävien asuntojen lainat, elokuvantekolainat, luotot yhteiskunnallisia infrastruktuureja varten, laitevuokralainat, luottokorttisaatavalainat, arvopaperistetut verosaatavat, järjestämättömät lainat, huviajoneuvolainat, yksityishenkilöihin sovellettavat vuokrasopimukset, yrityksiin sovellettavat vuokrasopimukset ja myyntisaamislainat;
b)
asuntolainavakuudelliset arvopaperit, mukaan luettuina ensisijaiset asuntolainavakuudelliset arvopaperit ja toissijaiset asuntolainavakuudelliset arvopaperit sekä asunto-osakelainat;
c)
liikekiinteistölainavakuudelliset arvopaperit, mukaan luettuina vähittäiskauppa- ja toimistokiinteistölainat, sairaalalainat, hoitokotilainat, varastotilalainat, hotellilainat, hoitolaitoslainat, teolliset lainat ja monta perheasuntoa käsittäviä kiinteistöjä koskevat lainat;
d)
vakuudelliset velkasitoumukset, mukaan luettuina lainavakuudelliset velkasitoumukset (CLO), joukkolainavakuudelliset velkasitoumukset (CBO), vakuudelliset synteettiset velkasitoumukset, vakuudelliset single-tranche-velkasitoumukset, rahastovakuudelliset velkasitoumukset (CFO), omaisuusvakuudellisiin arvopapereihin kohdistuvat vakuudelliset velkasitoumukset ja vakuudellisiin velkasitoumuksiin kohdistuvat vakuudelliset velkasitoumukset;
e)
lyhytaikaiset omaisuusvakuudelliset rahamarkkinavelkakirjat;
f)
muut strukturoidut rahoitusvälineet, jotka eivät kuulu a-e alakohtaan, mukaan luettuina strukturoidut katetut joukkolainat, strukturoidut investointivälineet, vakuutusjohdannaiset ja johdannaisia tuottavien yritysten tarjoamat rahoitusvälineet.
3. Luottoluokituslaitoksen on soveltuvin osin ilmoitettava liitteessä I olevassa 2 osassa olevan taulukon 1 kentässä 34, mihin omaisuusluokan alaluokkaan kukin luottoluokiteltu rahoitusväline kuuluu.
4. Liitteessä I olevassa 2 osassa olevan taulukon 1 kentässä 10 ilmoitettava strukturoidun rahoitusvälineen maatunnus on sen maan maatunnus, joka on kohde-etuuksien enemmistön kotipaikka. Jos kohde-etuuksien enemmistön kotipaikkaa ei voida määrittää, luottoluokiteltu rahoitusväline luokitellaan ”kansainväliseksi”.
6 artikla
Valtioiden ja julkisyhteisöjen luokitukset
1. Luottoluokituslaitosten on raportoidessaan tietoja valtioiden, julkisyhteisöjen ja ylikansallisten organisaatioiden luokituksista sekä näiden liikkeeseen laskemista velkainstrumenteista luokiteltava luottoluokitukset johonkin seuraavista luokista:
a)
valtio, kun luokiteltava yhteisö on valtio tai velan tai rahoitusvelvoitteen, velkapaperin tai muun rahoitusvälineen liikkeeseenlaskija on valtio tai valtion erillisyhtiö asetuksen (EY) N:o 1060/2009 3 artiklan 1 kohdan v alakohdan i ja ii alakohdan mukaisesti ja kun luokittelu koskee valtiota;
b)
alue- tai paikallisviranomainen, kun luokiteltava yhteisö on alue- tai paikallisviranomainen tai velan tai rahoitusvelvoitteen, velkapaperin tai muun rahoitusvälineen liikkeeseenlaskija on alue- tai paikallisviranomainen tai alue- tai paikallisviranomaisen erillisyhtiö asetuksen (EY) N:o 1060/2009 3 artiklan 1 kohdan v alakohdan i ja ii alakohdan mukaisesti ja kun luokittelu koskee alue- tai paikallisviranomaista;
c)
asetuksen (EY) N:o 1060/2009 3 artiklan 1 kohdan v alakohdan iii alakohdassa tarkoitettu kansainvälinen rahoituslaitos;
d)
ylikansallinen organisaatio, esimerkiksi instituutiot, jotka eivät kuulu c alakohtaan ja joiden perustajana, omistajana ja määräysvallan haltijana on osakkaan asemassa useampi kuin yksi täysivaltainen valtion hallitus, mukaan luettuina Euroopan parlamentin ja neuvoston asetuksen (EY) N:o 1893/2006 (8) liitteessä I olevassa U jaksossa tarkoitetut organisaatiot;
e)
julkisyhteisö, mukaan luettuina asetuksen (EY) N:o 1893/2006 liitteessä I olevassa O, P ja Q jaksossa tarkoitetut organisaatiot.
2. Jos 1 kohdan c ja d alakohdassa tarkoitetun kansainvälisen rahoituslaitoksen tai ylikansallisen organisaation tapauksessa ei voida osoittaa yhtä yksittäistä maata liikkeeseenlaskumaaksi, luottoluokiteltu liikkeeseenlaskija luokitellaan ”kansainväliseksi” liitteessä I olevassa 2 osassa olevan taulukon 1 kentässä 10.
7 artikla
Muut rahoitusvälineet
Asetuksen (EY) N:o 1060/2009 3 artiklan 1 kohdan k alakohdan mukaisia rahoitusvälineitä koskevat luottoluokitukset ja luokitusnäkymät, joita ei voida luokitella tämän asetuksen 4 artiklan 2 kohdan mukaisiksi yrityssektorin liikkeeseenlaskuiksi, 5 artiklan mukaisiksi strukturoiduiksi rahoitusvälineiksi tai 6 artiklan mukaisiksi valtioiden ja julkisyhteisöjen liikkeeseenlaskuiksi, on raportoitava luokassa ”muut rahoitusvälineet”.
8 artikla
Euroopan luottoluokitusten tietofoorumilla julkaisua varten suoritettava raportointi
1. Luottoluokituslaitoksen on ilmoitettava asetuksen (EY) N:o 1060/2009 11 a artiklan 1 kohdan mukaisesti kaikki luottoluokitusta tai luokitusnäkymää koskevat tiedot joka kerta, kun se antaa tai vahvistaa luottoluokituksen tai luokitusnäkymän, jota ei ole julkistettu yksinomaan sijoittajille maksua vastaan.
2. Edellä 1 kohdassa tarkoitetut luottoluokitukset ja luokitusnäkymät, jotka on annettu klo 20:00:00:n Keski-Euroopan aikaa (CET) (9) ja seuraavan päivän klo 19:59:59:n välisenä aikana on raportoitava seuraavana päivänä klo 21:59:59:ään mennessä.
3. Kunkin 1 kohdan mukaisesti ilmoitetun luottoluokituksen tai luokitusnäkymän ohella on toimitettava siihen liittyvä asetuksen (EY) N:o 1060/2009 liitteessä I olevan D jakson I osan 5 kohdassa tarkoitettu lehdistötiedote. Jos kyseinen lehdistötiedote on alun perin annettu ja toimitettu jollakin muulla kuin englannin kielellä, myös englanninkielinen versio voidaan toimittaa, jos ja kun sellainen on saatavilla.
4. Kunkin 6 artiklan 1 kohdan a, b ja c alakohdassa tarkoitetun luokituksen ohella on toimitettava siihen liittyvä asetuksen (EY) N:o 1060/2009 liitteessä I olevan D jakson III osan 1 kohdassa tarkoitettu selvitys. Jos kyseinen selvitys on alun perin annettu ja toimitettu jollakin muulla kuin englannin kielellä, myös englanninkielinen versio voidaan toimittaa, jos ja kun sellainen on saatavilla.
9 artikla
EAMV:n valvontaa varten suoritettava raportointi
1. Asetuksen (EY) N:o 1060/2009 21 artiklan 4 kohdan e alakohdan mukaisesti luottoluokituslaitoksen on 1 artiklan 5 kohdan mukaisesti ilmoitettava tiedot kaikista antamistaan tai vahvistamistaan luottoluokituksista ja luokitusnäkymistä tai kolmansissa maissa annetuista luottoluokituksista ja luokitusnäkymistä, joita ei ole vahvistettu, mukaan luettuina asetuksen (EY) N:o 1060/2009 liitteessä I olevan D jakson I osan 6 kohdan mukaisesti ilmoitettavat tiedot kaikista yhteisöistä ja velkainstrumenteista, joiden ensimmäinen arviointi tai alustava luokitus on uskottu sen tehtäväksi.
2. Sellaisten luottoluokitusten ja luokitusnäkymien osalta, jotka eivät kuulu 8 artiklan soveltamisalaan, luottoluokituslaitosten on ilmoitettava kuukausittain edellistä kalenterikuukautta koskevat luokitustiedot.
3. Luottoluokituslaitokset, joilla on vähemmän kuin 50 työntekijää ja jotka eivät kuulu luottoluokituslaitosten ryhmään, voivat toimittaa 2 kohdassa tarkoitetut luokitustiedot kahden kuukauden välein, ellei EAMV ilmoita luottoluokituslaitokselle, että se edellyttää kuukausittaista raportointia kyseisen laitoksen luottoluokitusten luonteen, monimutkaisuuden ja niiden antamisen laajuuden vuoksi. Kyseisten luokitustietojen on sisällettävä tiedot kahdelta edeltävältä kalenterikuukaudelta.
4. Edellä 2 kohdassa tarkoitetut luokitustiedot on toimitettava EAMV:lle viidentoista päivän kuluessa raportointikauden päättymisestä. Jos viidestoista päivä on yleinen vapaapäivä maassa, joka on luottoluokituslaitoksen tai 1 artiklan 4 kohdan mukaisesti luottoluokituslaitosten ryhmän puolesta raportoivan luottoluokituslaitoksen kotipaikka, määräaika päättyy seuraavana työpäivänä.
5. Luottoluokituslaitoksen ei tarvitse toimittaa tietoja, jos edeltävän kalenterikuukauden aikana ei ole annettu yhtään 1 kohdassa tarkoitettua luottoluokitusta tai luokitusnäkymää.
10 artikla
Aikaisempaa toimintaa koskeva raportointi
EAMV hyödyntää tietoja, jotka koskevat annettuja tai vahvistettuja luottoluokituksia tai 1 artiklan 5 kohdan mukaisesti kolmansissa maissa annettuja luottoluokituksia, joita ei ole vahvistettu, asettaakseen aikaisempaa toimintaa koskevat tiedot saataville asetuksen (EY) N:o 1060/2009 11 artiklan 2 kohdan ja saman asetuksen liitteessä I olevan E jakson II osan 1 kohdan mukaisesti.
11 artikla
Ensimmäinen raportointikerta
1. Ennen 21 päivää kesäkuuta 2015 rekisteröityjen tai sertifioitujen luottoluokituslaitosten on 1 päivään tammikuuta 2016 mennessä toimitettava EAMV:lle ensimmäinen raportti, johon on sisällytettävä seuraavat tiedot:
a)
tiedot kaikista 8 ja 9 artiklassa tarkoitetuista luottoluokituksista ja luokitusnäkymistä, jotka on annettu 21 päivään kesäkuuta 2015 mennessä ja joita ei ole peruutettu;
b)
tämän asetuksen 8 ja 9 artiklassa tarkoitetut luottoluokitukset ja luokitusnäkymät, jotka on annettu 21 päivän kesäkuuta 2015 ja 31 päivän joulukuuta 2015 välisenä aikana.
2. Kesäkuun 21 päivän 2015 ja 31 päivän joulukuuta 2015 välisenä aikana rekisteröitävien tai sertifioitavien luottoluokituslaitosten on noudatettava tätä asetusta 1 päivästä tammikuuta 2016 lähtien. Luottoluokituslaitoksen on ilmoitettava ensimmäisessä raportissa 8 ja 9 artiklan mukaisesti kaikki luottoluokitukset ja luokitusnäkymät, jotka on annettu rekisteröinti- tai sertifiointipäivästä lähtien.
3. Tammikuun 1 päivän 2016 jälkeen rekisteröitävien tai sertifioitavien luottoluokituslaitosten on noudatettava tätä asetusta kolmen kuukauden kuluessa rekisteröinti- tai sertifiointipäivästä. Luottoluokituslaitoksen on ilmoitettava ensimmäisessä raportissa 8 ja 9 artiklan mukaisesti kaikki luottoluokitukset ja luokitusnäkymät, jotka on annettu rekisteröinti- tai sertifiointipäivästä lähtien.
4. Edellä 2 ja 3 kohdassa tarkoitetun ensimmäisen raportin lisäksi 21 päivän kesäkuuta 2015 jälkeen sertifioidun luottoluokituslaitoksen on asetuksen (EY) N:o 1060/2009 11 artiklan 2 kohdan ja saman asetuksen liitteessä I olevan E jakson II osan 1 kohdan mukaisesti ilmoitettava myös kyseisen luottoluokituslaitoksen aikaisempaa toimintaa koskevat tiedot vähintään kymmenen vuoden ajanjaksolta ennen laitoksen sertifiointia tai, jos sen luokitustoiminnan aloittamisesta on alle kymmenen vuotta, luokitustoiminnan aloittamisesta lähtien. Sertifioidulta luottoluokituslaitokselta ei kuitenkaan voida edellyttää näiden tietojen raportointia kokonaan tai osittain, jos se voi osoittaa, että kyseinen vaatimus ei ole oikeasuhteinen luottoluokituslaitoksen laajuus ja monimuotoisuus huomioon ottaen.
12 artikla
Tietojen rakenne
1. Luottoluokituslaitoksen on 11 artiklan mukaisesti toimitettavan ensimmäisen luokitustietoja koskevan raportin ohella ilmoitettava EAMV:lle laadulliset tiedot liitteessä I olevassa 1 osassa olevissa taulukoissa määritellyssä muodossa. Laadullisen tiedon raportteja koskevat muutokset on päivitettävä EAMV:n järjestelmään viipymättä ja ennen kuin muutoksen soveltamisalaan koskevat luokitustiedot toimitetaan EAMV:lle. Mikäli luottoluokituslaitos raportoi luottoluokituslaitosten ryhmän puolesta 1 artiklan 4 kohdan mukaisesti, EAMV:lle voidaan toimittaa vain yksi laadullisen tiedon raportti.
2. Luottoluokituslaitoksen on toimitettava luokitustietoja koskevat raportit 8, 9 ja 11 artiklassa tarkoitettujen luokitusten osalta liitteessä I olevassa 2 osassa olevissa taulukoissa määritellyssä muodossa.
13 artikla
Raportointimenettelyt
1. Luottoluokituslaitoksen on toimitettava laadullisen tiedon raportit ja 12 artiklassa tarkoitetut luokitustietoja koskevat raportit EAMV:n antamia teknisiä ohjeita noudattaen ja EAMV:n raportointijärjestelmää käyttäen.
2. Luottoluokituslaitosten on säilytettävä EAMV:lle lähetetyt ja sen vastaanottamat tiedostot sähköisessä muodossa vähintään viisi vuotta. Kyseiset tiedostot on pyydettäessä toimitettava EAMV:lle.
3. Mikäli luottoluokituslaitos havaitsee raportoiduissa tiedoissa asiavirheitä, sen on oikaistava kyseiset tiedot viipymättä EAMV:n antamia teknisiä ohjeita noudattaen.
14 artikla
Kumoaminen ja siirtymäsäännökset
1. Kumotaan seuraavat asetukset 1 päivästä tammikuuta 2016:
a)
delegoitu asetus (EU) N:o 446/2012,
b)
delegoitu asetus (EU) N:o 448/2012.
2. Viittauksia 1 kohdassa tarkoitettuihin asetuksiin pidetään viittauksina tähän asetukseen liitteessä II olevan vastaavuustaulukon mukaisesti.
3. Edellä 1 kohdassa tarkoitettujen asetusten mukaisesti EAMV:lle ennen 1 päivää tammikuuta 2016 toimitetut tiedot katsotaan toimitetuiksi tämän asetuksen mukaisesti, ja EAMV jatkaa niiden käyttöä asetuksen (EY) N:o 1060/2009 11 artiklan 2 kohdan ja 21 artiklan 4 kohdan e alakohdan sekä saman asetuksen liitteessä I olevan E jakson II osan 1 kohdan mukaisesti.
15 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 21 päivästä kesäkuuta 2015.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä syyskuuta 2014.

Labels: 2
4
10
12
15